[{"text_idx": "#000004", "text": "Ar ddechrau\u2019r cloi mawr fe osododd Dic Evans her i\u2019w hun i redeg 1000 o filltiroedd, dros 100 o ddyddiau, gyda\u2019r nod o godi \u00a31000 at elusen."}, {"text_idx": "#000006", "text": "Fydd yr her ddim yn syndod i lawer o drigolion ardal Aberystwyth \u2013 wedi\u2019r cyfan mae\u2019r cyn bennaeth cynradd yn ysgol Syr John Rhys yn cael ei adnabod yn lleol fel \u2018Dic Rhedwr\u2019. Dyma ddyn sydd wedi rhoi ei fywyd i\u2019r gamp, a heb fethu diwrnod o redeg ers dros ddeugain blynedd."}, {"text_idx": "#000007", "text": "Ond mae\u2019n werth gosod hyn yn ei gyd-destun \u2013 mae 1000 o filltiroedd dros 100 o ddyddiau yn gyfartaledd o 10 milltir y dydd neu 70 milltir yr wythnos, sef y math o bellter byddai rhedwr clwb ifanc cystadleuol yn ei wneud wrth hyfforddi i redeg marathon. Mae Dic yn 73 oed bellach, ac yn dioddef o anaf sy\u2019n ei atal rhag hyfforddi\u2019n iawn ers misoedd lawer."}, {"text_idx": "#000008", "text": "Rhai o grw\u0302p rhedeg Dic Evans yn cwrdd, gan gadw pellter, er mwyn rhedeg y milltiroedd olaf gyda\u2019r hyfforddwr"}, {"text_idx": "#000009", "text": "Mae ymroddiad Dic i redeg yn glir i bawb. Yn ogystal a\u0302 hyfforddi grw\u0302p rhedeg yn Aberystwyth o\u2019i wirfodd ers blynyddoedd lawer, mae hefyd yn gyfrifol am gynnal rasys llwybrau lleol gan godi arian at achosion da."}, {"text_idx": "#000015", "text": "O edrych ar y cyfraniadau\u2019n cyrraedd ei dudalen Just Giving a\u2019r negeseuon y dymuno\u2019n dda o bob cwr, mae\u2019r parch enfawr gan bobl tuag ato\u2019n amlwg. Wrth i\u2019r her agosa\u0301u at ei derfyn, cafwyd fideo o gefnogaeth wythnos diwethaf gan nifer o\u2019r rhedwyr mae wedi hyfforddi, ynghyd a\u0302 rhai o redwyr amlycaf Cymru. Roedd rhain yn gynnwys y rhedwraig yltra a chyflwynwraig Lowri Morgan, Adam Bitchell o Aberystwyth a gynrychiolodd Cymru yng Nghemau\u2019r Gymanwlad, y gyflwynwraig a rhedwraig Olympaidd Angharad Mair, a\u2019r rhedwr rhyngwladol Cymreig a hyfforddwr uchel ei barch James Thie."}, {"text_idx": "#000016", "text": "Nos Wener ymunodd rhai o aelodau ei grw\u0302p rhedeg a\u0302 Dic er mwyn cadw cwmni iddo, gan gadw pellter, yn ystod ei ychydig filltiroedd olaf. Ac roedd croeso cynnes yn ei ddisgwyl gan nifer o bobl leol oedd wedi\u2019u hysbrydoli ganddo wrth iddo gyrraedd y linell derfyn ger y Bandstand yn Aberystwyth."}, {"text_idx": "#000019", "text": "Dim gobaith, roedd Dic yn llawn fwriadu rhedeg y diwrnod canlynol ac eisoes yn cynllunio sesiynau hyffordd cyntaf ei grw\u0302p pan fydd y cloi mawr yn caniatau."}]